b'\n_START_ARTICLE_\nTrue Blue (album)\n_START_SECTION_\nCompunerea \xc8\x99i inspira\xc8\x9bia\n_START_PARAGRAPH_\nPe 6 martie 1986, la Kensington Roof Gardens (Londra), \xc3\xaen timpul unei conferin\xc8\x9be de pres\xc4\x83 pentru filmul Shanghai Surprise, Madonna a confirmat c\xc4\x83 lucreaz\xc4\x83 la un nou album, numit Live to Tell; titlul avea apoi s\xc4\x83 fie schimbat \xc3\xaen True Blue. Muziciana a continuat colaborarea cu Stephen Bray, \xc3\xaenceput\xc4\x83 \xc3\xaen timpul \xc3\xaenregistr\xc4\x83rilor pentru albumul Like a Virgin, \xc8\x99i a \xc3\xaenceput s\xc4\x83 lucreze cu Patrick Leonard, pentru prima dat\xc4\x83; cu acesta avea s\xc4\x83 mai compun\xc4\x83 pentru mai multe albume, inclusiv Like a Prayer \xc8\x99i Ray of Light. Madonna a ajutat la scrierea tuturor c\xc3\xa2ntecelor de pe album, cu toate c\xc4\x83 pentru "Papa Don\'t Preach" \xc8\x99i "Open Your Heart" s-a limitat doar la ad\xc4\x83ugarea unor versuri. A fost, de asemenea, coproduc\xc4\x83tor pentru toate piesele. Albumul a fost \xc3\xaenregistrat la \xc3\xaenceputul anului 1986, \xc3\xaen timpul primului an de c\xc4\x83s\xc4\x83torie dintre muzician\xc4\x83 \xc8\x99i actorul american Sean Penn. Albumul i-a fost dedicat so\xc8\x9bului ei, "celui mai tare tip din univers". Prin acest album, Madonna a \xc3\xaencercat s\xc4\x83 atrag\xc4\x83 o audien\xc8\x9b\xc4\x83 mai matur\xc4\x83, ce ini\xc8\x9bial s-a ar\xc4\x83tat sceptic\xc4\x83 fa\xc8\x9b\xc4\x83 de muzica ei; astfel, muziciana \xc8\x99i-a schimbat imaginea, adopt\xc3\xa2nd un stil mai "tradi\xc8\x9bional" \xc8\x99i incorpor\xc3\xa2nd elemente de muzic\xc4\x83 clasic\xc4\x83 \xc3\xaen melodii._NEWLINE_True Blue abordeaz\xc4\x83 teme precum iubirea, munca, visurile \xc8\x99i dezam\xc4\x83girile. Potrivit Madonnei, titlul albumului a fost dat de expresia preferat\xc4\x83 a so\xc8\x9bului ei de atunci, Sean Penn, reprezent\xc3\xa2nd o viziune pur\xc4\x83 asupra dragostei. Albumul i-a fost tribut direct lui \xc8\x99i "iubirii evidente" purtate lui, majoritatea c\xc3\xa2ntecelor de pe album reflect\xc3\xa2nd aceast\xc4\x83 idee. Fiecare pies\xc4\x83 muzical\xc4\x83 de pe True Blue a fost creat\xc4\x83 separat. "Papa Don\'t Preach" (ro. - "Tat\xc4\x83, nu-mi f\xc4\x83 moral\xc4\x83"), care "deschide" album, a fost scris\xc4\x83 de Brian Elliot, care a descris-o ca fiind "o pies\xc4\x83 de dragoste, poate privit\xc4\x83 pu\xc8\x9bin diferit". Aceasta a fost bazat\xc4\x83 pe o b\xc3\xa2rf\xc4\x83 dintre ni\xc8\x99te fete, auzit\xc4\x83 de el \xc3\xaen timp ce se afla \xc3\xaen studio, studioul av\xc3\xa2nd o fereastr\xc4\x83 mare, ce era pe o parte oglind\xc4\x83, acolo oprindu-se multe fete de la North Hollywood High School, Los Angeles, pentru a-\xc8\x99i aranja p\xc4\x83rul \xc8\x99i pentru a vorbi. "Open Your Heart" (ro. - "Deschide-\xc8\x9bi inima"), scris\xc4\x83 pentru Cyndi Lauper, a fost prima compozi\xc8\x9bie \xc3\xaenregistrat\xc4\x83 pentru album, la \xc3\xaenceputul anului 1986. A treia pies\xc4\x83, "White Heat" (ro. - "C\xc4\x83ldur\xc4\x83 alb\xc4\x83"), i-a fost dedicat\xc4\x83 actorului James Cagney \xc8\x99i numit\xc4\x83 dup\xc4\x83 filmul din 1949 cu acela\xc8\x99i nume, \xc3\xaen care actorul a avut rolul principal. Dou\xc4\x83 citate din produc\xc8\x9bie au fost folosite pe parcursul melodiei. Al patrulea c\xc3\xa2ntec, "Live to Tell" (ro. - "Tr\xc4\x83iesc pentru a povesti") a fost ini\xc8\x9bial scris de Patrick Leonard pentru coloana sonor\xc4\x83 a filmului romantic Fire with Fire\'\', dar dup\xc4\x83 ce compania produc\xc4\x83toare, Paramound Pictures, l-a refuzat, Leonard i l-a prezentat Madonnei. Aceasta a decis s\xc4\x83-l foloseasc\xc4\x83 pentru Afacere de familie, noul film al so\xc8\x9bului ei, Sean Penn. Madonna a \xc3\xaenregistrat o variant\xc4\x83 demo, iar c\xc3\xa2nd regizorul filmului, James Foley, a ascultat-o, l-a rugat pe Leonard s\xc4\x83 compun\xc4\x83 coloana muzical\xc4\x83 a produc\xc8\x9biei, precum sugerase Madonna._NEWLINE_True Blue a fost primul album al Madonnei care s\xc4\x83 con\xc8\x9bin\xc4\x83 o tematic\xc4\x83 spaniol\xc4\x83, precum \xc3\xaen "La Isla Bonita" (ro. - "Insula frumoas\xc4\x83"). C\xc3\xa2ntecul fusese scris pentru albumul Bad al lui Michael Jackson, dar acesta l-a refuzat. Madonna l-a acceptat \xc8\x99i a rescris versurile cu Leonard, primind astfel credit ca \xc8\x99i compozitor. Madonna a descris c\xc3\xa2ntecul ca fiind tributul ei adus "frumuse\xc8\x9bii \xc8\x99i misterului oamenilor latino-americani". Ini\xc8\x9bial ales ca prim single, "Love Makes the World Go Round" (ro. - "Iubirea face lumea s\xc4\x83 se \xc3\xaenv\xc3\xa2rt\xc4\x83") este ultimul c\xc3\xa2ntec de pe album \xc8\x99i a fost interpretat \xc3\xaen timpul Live Aid, cu un an \xc3\xaenainte, \xc3\xaen luna iulie. Versurile sale aduc aminte de muzica anti-r\xc4\x83zboi din anii 1960.\n_START_SECTION_\nCoperta\n_START_PARAGRAPH_\nCoperta albumului, realizat\xc4\x83 de fotograful Herb Ritts, a devenit una din cele mai recognoscibile imagini reprezent\xc3\xa2nd-o pe muzician\xc4\x83. Culorile dominante utilizate sunt gri, alb \xc8\x99i diferite nuan\xc8\x9be de albatru, pentru a \xc3\xaent\xc4\x83ri titlul albumului. Fotografia o \xc3\xaenf\xc4\x83\xc8\x9bi\xc8\x99eaz\xc4\x83 pe Madonna, v\xc4\x83zut\xc4\x83 de la g\xc3\xa2t \xc3\xaen sus. Pozi\xc8\x9bia ei este una elegant\xc4\x83, de asemenea, purt\xc3\xa2nd un machiaj u\xc8\x99or, pal, cu buze ro\xc8\x99ii, g\xc3\xa2tul fiind aplecat, \xc3\xaentr-o pozi\xc8\x9bie gra\xc8\x9bioas\xc4\x83, comparabil\xc4\x83 cu cea a unei lebede. Imaginea aceasta, folosit\xc4\x83 pe Long play-uri \xc8\x99i CD-uri, este de fapt una t\xc4\x83iat\xc4\x83 dintr-o fotografia mai mare, ce prezint\xc4\x83 \xc8\x99i corpul muzicienei; aceast\xc4\x83 variant\xc4\x83 a fost inclus\xc4\x83 pe coperta casetelor \xc8\x99i ca poster pentru primele print\xc4\x83ri ale LP-ului. Potrivit lui Lucy O\'Brien, autoarea c\xc4\x83r\xc8\x9bii Madonna: Like an Icon, coperta albumului era la acela\xc8\x99i nivel cu concep\xc8\x9bia lui Andy Warhol legat\xc4\x83 de pop art. Aceasta a fost de p\xc4\x83rere c\xc4\x83 imaginea era o mixtur\xc4\x83 \xc3\xaentre inocen\xc8\x9b\xc4\x83 \xc8\x99i idealism, incorpor\xc3\xa2nd \xc8\x99i culoarea tipic\xc4\x83 Technicolor din anii 1950, caracteristic modelului prevalent lui Warhol \xc3\xaen anii 1960. Jeri Heiden, creatoarea coper\xc8\x9bii albumului a comentat: "Era deja foarte con\xc8\x99tient\xc4\x83 de valoare imaginii ei \xc8\x99i o controla. Dup\xc4\x83 ce am realizat fotografia, p\xc4\x83rea c\xc4\x83 plute\xc8\x99te - hainele nu erau vizibile. Avea \xc3\xaenf\xc4\x83\xc8\x9bi\xc8\x99area unei statui de marmur\xc4\x83, asem\xc4\x83n\xc4\x83toare unei zei\xc8\x9be." O\'Brien a sim\xc8\x9bit c\xc4\x83 imaginea anun\xc8\x9ba venirea unei noi Madonne, inspir\xc3\xa2ndu-se din atrac\xc8\x9bia persistent\xc4\x83 a modelului ei celuloid, Marilyn Monroe. "Cu aceast\xc4\x83 fotografie, Madonna a f\xc4\x83cut evident\xc4\x83 leg\xc4\x83tura dintre ea \xc8\x99i Warhol, centrul dinamic dintre pop art \xc8\x99i comer\xc8\x9b. Sf\xc3\xa2r\xc8\x99itul anilor 1980 a marcat o nou\xc4\x83 er\xc4\x83, a artistului pop ca marc\xc4\x83, iar Madonna a fost prima care a exploatat acest lucru."\n_START_SECTION_\nComercial\xc4\x83\n_START_PARAGRAPH_\nTrue Blue a atins locul frunta\xc8\x99 al clasamentelor din 28 de state, lucru consemnat de Cartea Recordurilor ca fiind f\xc4\x83r\xc4\x83 precedent la acea vreme. A devenit cel mai bine v\xc3\xa2ndut material discografic al anului 1986, iar p\xc3\xa2n\xc4\x83 \xc3\xaen 1991, fusese deja distribuit \xc3\xaen peste 17 milioane de exemplare. \xc3\x8en prezent este unul din cele mai bine v\xc3\xa2ndute albume din istorie, fiind distribuit \xc3\xaen mai mult de 24 milioane de exemplare \xc3\xaen toat\xc4\x83 lumea._NEWLINE_\xc3\x8en Statele Unite, True Blue a debutat pe locul 28 \xc3\xaen Billboard 200 la momentul lans\xc4\x83rii \xc8\x99i a atins locul 1 pe 16 august 1986, r\xc4\x83m\xc3\xa2n\xc3\xa2nd acolo timp de \xc8\x99ase edi\xc8\x9bii; \xc3\xaen total, materialul a petrecut 82 de s\xc4\x83pt\xc4\x83m\xc3\xa2ni \xc3\xaen clasament. De asemenea, a atins locul 47 \xc3\xaen Top R&B/Hip-Hop Albums. Pe 9 februarie 1995 True Blue a primit de \xc8\x99apte ori discul de platin\xc4\x83 din partea Recording Industry Association of America\xc2\xa0(RIAA) pentru v\xc3\xa2nz\xc4\x83ri de peste \xc8\x99apte milioane. Astfel, albumul a devenit al treilea cel mai bine v\xc3\xa2ndut material discografic al muzicienei \xc3\xaen Statele Unite, dup\xc4\x83 Like a Virgin (1984) \xc8\x99i The Immaculate Collection (1990). Dup\xc4\x83 impunerea programului Nielsen SoundScan \xc3\xaen 1991, albumul a v\xc3\xa2ndut \xc3\xaenc\xc4\x83 404.000 de exemplare. \xc3\x8en Canada, albumul a debutat pe locul 73 pe 5 iulie 1986. A urcat repede \xc3\xaen clasament, ating\xc3\xa2nd prima pozi\xc8\x9bie pe data de 9 august, unde s-a men\xc8\x9binut timp de nou\xc4\x83 edi\xc8\x9bii. \xc3\x8en total, True Blue a petrecut 77 de s\xc4\x83pt\xc4\x83m\xc3\xa2ni \xc3\xaen ierarhie. Pe 11 iunie 1986 a primit discul de diamant din partea Canadian Recording Industry Association (CRIA) pentru un milion de exemplare distribuite pe teritoriul Canadei._NEWLINE_\xc3\x8en Regatul Unit, True Blue a debutat pe prima treapt\xc4\x83 a UK Albums Chart, Madonna fiind primul muzician american care a reu\xc8\x99it acest lucru. A petrecut 85 de edi\xc8\x9bii \xc3\xaen clasament, \xc8\x99i a devenit cel mai bine v\xc3\xa2ndut album al anului \xc3\xaen 1986. Materialul discografic a fost certificat cu \xc8\x99apte discuri de platin\xc4\x83 de c\xc4\x83tre British Phonographic Industry (BPI) pe 1 martie 1992 pentru cele 2.100.000 exemplare distribuite. \xc3\x8en total, albumul a fost v\xc3\xa2ndut \xc3\xaen 1.961.164 de copii, fiind al 64-lea cel mai bine v\xc3\xa2ndut material discografic din toate timpurile \xc3\xaen Regatul Unit.\n_START_SECTION_\nInterpret\xc4\x83ri live\n_START_PARAGRAPH_\n\xc3\x8en primul ei turneu mondial, Who\'s That Girl Tour (1987), Madonna a interpretat toate piesele de pe album cu excep\xc8\x9bia lui "Jimmy Jimmy", singura de pe acest material care nu a fost niciodat\xc4\x83 c\xc3\xa2ntat\xc4\x83 live \xc8\x99i "Love Makes the World Go Round", ce a fost inclus\xc4\x83 \xc3\xaen lista celor interpretate \xc3\xaen cadrul concertului Live Aid. Turneul incorpora teme religioase sau sociale, referin\xc8\x9be la sex \xc8\x99i proiec\xc8\x9bii video. Pentru acesta, Madonna a colaborat cu designerul Marlene Stewart, aduc\xc3\xa2nd la via\xc8\x9b\xc4\x83 imagistica c\xc3\xa2ntecelor \xc8\x99i a videoclipurilor pe scen\xc4\x83. "White Heat" a fost interpretat evoc\xc3\xa2nd lumea gangsterilor, iar "True Blue" moda anilor 1950. "Live to Tell" a fost mereu c\xc3\xa2ntat av\xc3\xa2nd simboluri religioase pe fundal. Decorul interpret\xc4\x83rii piesei \xc3\xaen turneul Blond Ambition (1990) era similar unei biserici catolice, av\xc3\xa2nd o banc\xc4\x83 de confesionar, coloane romane \xc8\x99i o platform\xc4\x83 cu lum\xc3\xa2n\xc4\x83ri votive. Un decor cu unele elemente asem\xc4\x83n\xc4\x83toare a fost folosit \xc8\x99i pentru turneul Confessions (2006), unde Madonna a c\xc3\xa2ntat piesa r\xc4\x83stignit\xc4\x83 pe o cruce mare, din oglinzi. Momentul a provocat polemici aprinse cu Biserica Ortodox\xc4\x83 Rus\xc4\x83 \xc8\x99i Vaticanul, fiind considerat un act de ostilitate. Madonna a ripostat, declar\xc3\xa2nd c\xc4\x83 "Interpretarea mea nu e anticre\xc8\x99tin\xc4\x83, profanatoare ori blasfemiatoare. \xc3\x8en schimb, e pledoaria mea c\xc4\x83tre public pentru a \xc3\xaencuraja omenirea a se ajuta \xc8\x99i s\xc4\x83 vedem lumea ca un \xc3\xaentreg unificat. \xc3\x8en inima mea, cred c\xc4\x83 dac\xc4\x83 Iisus ar fi \xc3\xaen via\xc8\x9b\xc4\x83 ast\xc4\x83zi, ar face acela\xc8\x99i lucru."_NEWLINE_Interpret\xc4\x83rile \xc8\x99lag\xc4\x83relor "Papa Don\'t Preach" \xc8\x99i "Open Your Heart" au provocat de asemenea consternarea grupurilor religioase. Madonna a dedicat "Papa Don\'t Preach" Papei \xc3\xaen timpul turneului Who\'s That Girl cuvintele "Safe Sex" (ro. - "Sex protejat") ap\xc4\x83r\xc3\xa2nd pe ecranul mare din spate. \xc3\x8en turneul Re-Invention a purtat tricouri cu diverse sloganuri, precum "Kabbalists do it Better" (ro - "Cabali\xc8\x99tii o fac mai bine"), "Brits do it Better" (ro - "Britanicii o fac mai bine") sau "Irish do it Better" (ro - "Irlandezii o fac mai bine"), amintind de tricoul pe care l-a purtat \xc3\xaen videoclipul pentru "Papa Don\'t Preach", pe care scria "Italians do it Better" (ro. - "Italienii o fac mai bine"). \xc3\x8en timpul interpret\xc4\x83rii "Open Your Heart" din turneul Blond Ambition, muziciana a purtat faimosul corset cu conuri._NEWLINE_Cel mai interpretat c\xc3\xa2ntec de pe album este "La Isla Bonita", fiind inclus \xc3\xaen cinci turnee mondiale, precum \xc8\x99i \xc3\xaen timpul concertului Live Earth din 2007. "La Isla Bonita" \xc8\x99i "Holiday" au fost singurele piese lansate \xc3\xaen anii 1980 care au fost incluse de muzician\xc4\x83 \xc3\xaen turneul Drowned World (2001). Diferite variante au fost interpretate de-a lungulul timpului, toate men\xc8\x9bin\xc3\xa2nd \xc3\xaens\xc4\x83 influen\xc8\x9ba latino a compozi\xc8\x9biei originale. Pentru Live Earth \xc8\x99i turneul Sticky & Sweet o forma\xc8\x9bie de muzic\xc4\x83 \xc8\x9big\xc4\x83neasc\xc4\x83 \xc8\x99i folk au fost folosite pentru crearea instrumentalului, \xc3\xaencorpor\xc3\xa2nd c\xc3\xa2ntece specifice, precum "Doli Doli" \xc8\x99i "Lela Pala Tute"  iar pentru turneul Confessions, un remix dance/tribal a fost inclus.\n_START_SECTION_\nInfluen\xc8\x9ba\n_START_PARAGRAPH_\nLansarea albumului True Blue a ad\xc4\x83ugat-o pe Madonna listei muzicienelor care au dominat clasamente Billboard din acea perioad\xc4\x83, precum Whitney Houston, Sade, Janet Jackson, Cyndi Lauper \xc8\x99i Barbra Streisand. Pe l\xc3\xa2ng\xc4\x83 dorin\xc8\x9ba de a lucra cu multipli colaboratori, spre deosebire de b\xc4\x83rba\xc8\x9bii muzicieni, care preferau autonomie, Karin Berg, \xc8\x99ef al Coastei de Est pentru Warner Bros. Records, declara: "e posibil s\xc4\x83 vorbim aici, despre un nou gen de femei, care \xc3\xae\xc8\x99i domin\xc4\x83 cariera, femei - Streisand \xc8\x99i Madonna, \xc3\xaen special - care \xc8\x99tiu exact ce vor \xc8\x99i se pricep mai bine s\xc4\x83 se impun\xc4\x83, dec\xc3\xa2t unele artiste din trecut". True Blue a influen\xc8\x9bat de asemenea num\xc4\x83rul standard de extrase pe single de pe un album. Paul Grein de la Billboard comenta: "acum 10 sau 20 de ani, ai fi avut maxim dou\xc4\x83 discuri single de pe un album. Acum suntem \xc3\xaentr-o er\xc4\x83 \xc3\xaen care Madonna e la a cincea lansare de pe True Blue, iar Janet Jackson la a \xc8\x99asea de pe Control."\n_START_SECTION_\nVideoclipurile\n_START_PARAGRAPH_\n\xc3\x8en cartea sa, Censoring sex, John E. Semonche, a explicat c\xc4\x83 prin intermediul albumelor True Blue \xc8\x99i Like a Prayer, Madonna a \xc3\xaempins limita a ceea ce putea fi ar\xc4\x83tat la televiziune, lucru ce a determinat o cre\xc8\x99tere a ei \xc3\xaen popularitate. Madonna a \xc3\xaencercat s\xc4\x83 experimenteze cu diferite forme \xc8\x99i stiluri, construind \xc3\xaen proces o nou\xc4\x83 imagine \xc8\x99i identitate. S-a folosit de variate strategii estetice pentru a ilustra c\xc3\xa2ntecele, at\xc3\xa2t narativ, c\xc3\xa2t \xc8\x99i a deconstrui \xc3\xaen\xc8\x9belesul adev\xc4\x83rat al acestora. Cu videoclipurile de pe acest album, Madonna \xc8\x99i-a schimbat imaginea de "juc\xc4\x83rie de b\xc4\x83ie\xc8\x9bi" creat\xc4\x83 cu precedentele videoclipuri, filme \xc8\x99i apari\xc8\x9bii din concerte, cu una sofisticat\xc4\x83 de t\xc3\xa2n\xc4\x83r\xc4\x83 femeie serioas\xc4\x83. Muziciana \xc8\x99i-a moderat imaginea cu videoclipul pentru "Live to Tell", fiind prezentat\xc4\x83 cu p\xc4\x83r blond auriu p\xc3\xa2n\xc4\x83 la umeri, purt\xc3\xa2nd o rochie floral\xc4\x83 simpl\xc4\x83, inspirat\xc4\x83 de anii 1930. C\xc3\xa2nt\xc4\x83rea\xc8\x9ba avea s\xc4\x83 adopte schimb\xc4\x83ri constante cu fiecare videoclip nou, lucru eviden\xc8\x9biat odat\xc4\x83 cu apari\xc8\x9bia urm\xc4\x83torului ei videoclip, "Papa Don\'t Preach", unde a jucat rolul unei adolescente gravide; aici, muziciana a avut de asemenea p\xc4\x83r blond, dar de aceast\xc4\x83 dat\xc4\x83 scurt._NEWLINE_\xc3\x8en videoclipul pentru "Open Your Heart", Madonna a schimbat conceptele de priviri insistente ale b\xc4\x83rba\xc8\x9bilor asupra femeilor \xc8\x99i voyerismului. Muziciana a jucat aici rolul unei stripperi\xc8\x9be, care fuge la sf\xc3\xa2r\xc8\x99it cu un b\xc4\x83iat minor de la clubul de striptease. Scriitoare feminist\xc4\x83 Susan Bordo a criticat videoclipul, declar\xc3\xa2nd c\xc4\x83 b\xc4\x83rba\xc8\x9bii jalnici care privesc cu jind \xc8\x99i fuga Madonnei cu un b\xc4\x83iat este doar "un mod cinic \xc8\x99i mecanic de a continua moda pornografiei" \xc3\xaen videoclipuri. MTV a avut de asemenea rezerv\xc4\x83ri \xc3\xaen privin\xc8\x9ba difuz\xc4\x83rii videoclipului, problema fiind rezolvat\xc4\x83 dup\xc4\x83 o \xc3\xaent\xc3\xa2lnire cu oficialii de la Warner Bros. Records. Autorul Donn Welteon a subliniat \xc3\xaens\xc4\x83 c\xc4\x83 obi\xc8\x99nuita rela\xc8\x9bie dintre "privirea voyeuristic\xc4\x83 a b\xc4\x83rba\xc8\x9bilor \xc8\x99i obiect" este destabilizat\xc4\x83 de prezentarea jalnic\xc4\x83 \xc8\x99i obsedat\xc4\x83 a clien\xc8\x9bilor._NEWLINE_Videoclipul original pentru cel de-al treilea single, "True Blue" a prezentat-o pe Madonna cu o nou\xc4\x83 coafur\xc4\x83, p\xc4\x83r blond platinat ridicat. \xc3\x8en Statele Unite, Madonna \xc8\x99i Sire Records au decis s\xc4\x83 apeleze la o altfel de metod\xc4\x83 de promovare, implic\xc3\xa2ndu-i pe telespectatorii MTV, care puteau s\xc4\x83-\xc8\x99i creeze propriul videoclip pentru pies\xc4\x83. Concursul a fost lansat sub numele "Madonna\'s \'Make My Video\' Contest" (ro. - "Concursul Madonnei "F\xc4\x83-mi videoclipul"), fiind \xc3\xaenscri\xc8\x99i mii de participan\xc8\x9bi. Imaginea latino promovat\xc4\x83 de Madonna \xc3\xaen videoclipul pentru "La Isla Bonita" a devenit popular, ap\xc4\x83r\xc3\xa2nd \xc3\xaen moda anilor respectivi sub form\xc4\x83 de bolerouri \xc8\x99i fuste cu volane, accesorizate cu rozarii \xc8\x99i crucifixe, precum \xc3\xaen filmul de prezentare._NEWLINE_Ca recunoa\xc8\x99tere a impactului asupra videoclipurilor realizat de Madonna, aceasta a fost laureat\xc4\x83 a premiului MTV Video Vanguard Award \xc3\xaen 1986, devenind prima muzician\xc4\x83 care prime\xc8\x99te aceast\xc4\x83 distin\xc8\x9bie.'